
NACRT ZAKONODAVNE REZOLUCIJE EUROPSKOG PARLAMENTA
[bookmark: _Hlk223989061]o Nacrtu odluke Vijeća o sklapanju, u ime Europske unije, Konvencije Ujedinjenih naroda protiv kibernetičkog kriminala kojom se jača međunarodna suradnja u području suzbijanja određenih kaznenih djela počinjenih putem sustava informacijske i komunikacijske tehnologije i u području razmjene dokaza o teškim kaznenim djelima u elektroničkom obliku
(14941/2025 – C10‑0369/2025 – 2025/0231(NLE))
(Odobrenje)
Europski parlament,
–	uzimajući u obzir Nacrt odluke Vijeća (14941/2025),
–	uzimajući u obzir Konvenciju Ujedinjenih naroda protiv kibernetičkog kriminala kojom se jača međunarodna suradnja u području suzbijanja određenih kaznenih djela počinjenih putem sustava informacijske i komunikacijske tehnologije i u području razmjene dokaza o teškim kaznenim djelima u elektroničkom obliku (12735/25),
–	uzimajući u obzir zahtjev za davanje suglasnosti koji je Vijeće podnijelo u skladu s člankom 82. stavcima 1. i 2., člankom 83. stavkom 1. i člankom 87. stavkom 2. te člankom 218. stavkom 6. drugim podstavkom točkom (a) Ugovora o funkcioniranju Europske unije (C10‑0369/2025),
–	uzimajući u obzir članak 107. stavke 1. i 4. te članak 117. stavak 7. Poslovnika,
–	uzimajući u obzir preporuku Odbora za građanske slobode, pravosuđe i unutarnje poslove (A10‑0000/2026),
1.	daje suglasnost za sklapanje sporazuma;
2.	nalaže svojoj predsjednici da stajalište Parlamenta proslijedi Vijeću, Komisiji te vladama i parlamentima država članica i Ujedinjenim narodima.

[bookmark: _Toc225168214]OBRAZLOŽENJE
Budući da kibernetički kriminal i kaznena djela omogućena kibernetičkim tehnologijama eskaliraju dosad nezabilježenom brzinom, Konvencija UN-a o kibernetičkom kriminalu može poslužiti kao važan instrument za jačanje međunarodne suradnje uz istodobno jačanje ljudskih prava među njezinim potpisnicama. S obzirom na to da internet ne poznaje granice, nužan je sveobuhvatan pristup koji uključuje veliku koaliciju partnera predanih poštovanju ljudskih prava, demokracije i vladavine prava. Ti su zajednički napori presudni kako bi se učinkovito borilo protiv kriminalnih aktivnosti na internetu i osiguralo da počinitelji koji djeluju u digitalnoj sferi odgovaraju za svoja djela. 
Treba napomenuti i da je Konvencija, iako ju je podržao širok krug dionika, izazvala kritike civilnog društva i pružatelja usluga, posebno kad je riječ o osiguravanju zaštite temeljnih prava i vrijednosti. Stoga će primjena zaštitnih mjera predviđenih Konvencijom biti ključna u njezinoj primjeni od strane nadležnih tijela.
Ako ratificira Konvenciju, EU bi oblikovanjem njezine provedbe mogao preuzeti vodeću ulogu u zaštiti kibernetičkog prostora. Zahvaljujući čvrstom regulatornom okviru i predanosti demokratskim vrijednostima EU je u dobrom položaju da osigura da se Konvencijom potiče siguran i otvoren digitalni svijet, uz istodobno promicanje tih vrijednosti među partnerima i drugim strankama. Osim toga, EU bi mogao oblikovati i nastojati osigurati pouzdanu međunarodnu suradnju sprečavanjem zlouporabe digitalnog prostora uz istodobno jačanje ljudskih prava među svojim ugovornim strankama. Jamčenje pouzdanih zaštitnih mjera presudno je za poticanje povjerenja i osiguravanje učinkovite globalne suradnje u području kaznenih stvari. 
S obzirom na navedeno izvjestitelj preporučuje sklapanje Konvencije UN-a o kibernetičkom kriminalu.

<FootprintIntro>U skladu s člankom 8. Priloga I. Poslovniku, izvjestitelj izjavljuje da je u svoje izvješće uključio informacije o pitanjima koja se odnose na temu dosjea koje je, za potrebe pripreme nacrta izvješća, primio od sljedećih predstavnika interesnih skupina obuhvaćenih područjem primjene Međuinstitucijskog sporazuma o obveznom registru transparentnosti[footnoteRef:1] ili sljedećih predstavnika javnih tijela trećih zemalja, uključujući njihove diplomatske misije i veleposlanstva:</FootprintIntro> [1:  Međuinstitucijski sporazum od 20. svibnja 2021. između Europskog parlamenta, Vijeća Europske unije i Europske komisije o obveznom registru transparentnosti (SL L 207, 11.6.2021., str. 1., ELI: http://data.europa.eu/eli/agree_interinstit/2021/611/oj).] 

Navedeni popis sastavljen je pod isključivom odgovornošću izvjestitelja.
Ako su fizičke osobe na popisu navedene imenom, funkcijom ili imenom i funkcijom, izvjestitelj izjavljuje da je tim fizičkim osobama dostavio Obavijest Europskog parlamenta o zaštiti podataka br. 484 ((https://www.europarl.europa.eu/data-protect/index.do), u kojoj se navode uvjeti koji se primjenjuju na obradu njihovih osobnih podataka i prava povezana s tom obradom.

